Document ID: 32009R1291

ΚΑΝΟΝΙΣΜΌΣ (ΕΕ) αριθ. 1291/2009 ΤΗΣ ΕΠΙΤΡΟΠΉΣ
της 18ης Δεκεμβρίου 2009
περί επιλογής των λογιστικών εκμεταλλεύσεων με σκοπό τη διαπίστωση των εισοδημάτων στις γεωργικές εκμεταλλεύσεις
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1217/2009 της 30ής Νοεμβρίου 2009 του Συμβουλίου, περί δημιουργίας δικτύου γεωργικής λογιστικής πληροφορήσεως επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα (1), και ιδίως τα άρθρα 5 παράγραφος 4, 6 παράγραφος 5 και 7 παράγραφος 2,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 1859/82 της Επιτροπής, της 12ης Ιουλίου 1982, περί επιλογής των λογιστικών εκμεταλλεύσεων με σκοπό τη διαπίστωση των εισοδημάτων στις γεωργικές εκμεταλλεύσεις (2) καθόρισε το όριο οικονομικού μεγέθους γεωργικών εκμεταλλεύσεων και το πλήθος λογιστικών εκμεταλλεύσεων για την εφαρμογή του κανονισμού (ΕΚ) αριθ. 1217/2009.
(2)
Ο κανονισμός (ΕΚ) αριθ. 1242/2008 της Επιτροπής, της 8 ης Δεκεμβρίου 2008, για τη θέσπιση κοινοτικής τυπολογίας των γεωργικών εκμεταλλεύσεων (3), εισάγει νέα έννοια του «οικονομικού μεγέθους», το οποίο πλέον εκφράζεται σε ευρώ, και τροποποίησε ορισμένα άλλα κριτήρια της τυπολογίας.
(3)
Λόγω των τροποποιήσεων που επέρχονται με τον κανονισμό (ΕΚ) αριθ. 1791/2006 του Συμβουλίου (4), πρέπει να ληφθούν υπόψη οι περιφέρειες της Βουλγαρίας και της Ρουμανίας. Για να επιτευχθεί μεγαλύτερη ακρίβεια, πρέπει να επέλθουν ορισμένες ακόμη τροποποιήσεις στον κανονισμό (ΕΟΚ) αριθ. 1859/82. Επομένως, για λόγους σαφήνειας, είναι σκόπιμο να καταργηθεί ο κανονισμός (ΕΟΚ) αριθ. 1859/82 και να αντικατασταθεί από τον παρόντα κανονισμό,
(4)
Οι λογιστικές εκμεταλλεύσεις πρέπει να επιλέγονται κατά τρόπο ομοιόμορφο σε κάθε περιφέρεια, και προς το σκοπό αυτό πρέπει να ορισθούν λεπτομερείς κανόνες εφαρμογής των σχετικών διατάξεων του κανονισμού (ΕΚ) αριθ. 1217/2009.
(5)
Οι γεωργικές εκμεταλλεύσεις που αποτελούν αντικείμενο παρατήρησης από το δίκτυο γεωργικής λογιστικής πληροφόρησης εντάσσονται στο πεδίο παρατηρήσεων των ερευνών επί της γεωργικής διαρθρώσεως και των κοινοτικών ή εθνικών απογραφών γεωργικών εκμεταλλεύσεων.
(6)
Τα διαθέσιμα στοιχεία για την κατάρτιση του σχεδίου επιλογής γεωργικών εκμεταλλεύσεων (σχέδιο επιλογής) για κάθε λογιστική χρήση και οι διαφορές στην κατάσταση της γεωργίας μεταξύ των διαφόρων κρατών μελών καθιστούν αναγκαίο τον καθορισμό διαφορετικών ορίων οικονομικού μεγέθους για κάθε Κράτος μέλος, και μάλιστα για κάθε περιφέρεια σε ορισμένες περιπτώσεις.
(7)
Όπως δείχνει η πείρα, η λειτουργία του δικτύου πληροφόρησης διευκολύνεται εάν το πλήθος των λογιστικών εκμεταλλεύσεων που έχει επιλεγεί ανά περιφέρεια δύναται να αυξομειώνεται μέχρι κατά 20 %, υπό τον όρο ότι αυτό δεν προκαλεί μείωση του συνολικού πλήθους λογιστικών εκμεταλλεύσεων ανά κράτος μέλος.
(8)
Επειδή η χρηματοοικονομική διαχείριση μέτρου του είδους αυτού είναι δυσχερής, στον κανονισμό (ΕΟΚ) αριθ. 1915/83 της Επιτροπής, της 13 ης Ιουλίου 1983, περί ορισμένων διατάξεων εφαρμογής για την τήρηση λογιστικών στοιχείων για τη διαπίστωση των εισοδημάτων στις γεωργικές εκμεταλλεύσεις (5), εισάγεται περιορισμός ανά κράτος μέλος όσον αφορά το συνολικό πλήθος δεόντως συμπληρωμένων εντύπων εκμεταλλεύσεων επιλέξιμων για κοινοτική χρηματοδότηση. Για λόγους σαφήνειας και συνέπειας, αυτό πρέπει να προβλέπεται στον παρόντα κανονισμό. Όσον αφορά το πλήθος των λογιστικών εκμεταλλεύσεων ανά περιφέρεια, πρέπει να παρέχεται κάποια ευελιξία, εφόσον τηρείται το συνολικό πλήθος των λογιστικών εκμεταλλεύσεων του οικείου κράτους μέλους.
(9)
Το σχέδιο επιλογής πρέπει να περιλαμβάνει ελάχιστο πλήθος στοιχείων με τα οποία καθίσταται δυνατή η εκτίμηση της εγκυρότητάς του ως προς τους στόχους του δικτύου γεωργικής λογιστικής πληροφόρησης.
(10)
Για το σχέδιο επιλογής, το πεδίο παρατηρήσεων πρέπει να διαστρωματώνεται σύμφωνα με τις περιφέρειες που αναφέρονται στο παράρτημα του κανονισμού (ΕΚ) αριθ. 1217/2009 και σύμφωνα με τους τύπους εκμετάλλευσης και τις κατηγορίες οικονομικού μεγέθους που ορίζονται στον κανονισμό (ΕΚ) αριθ. 1242/2008.
(11)
Το σχέδιο επιλογής πρέπει να καταρτίζεται πριν από την έναρξη της αντίστοιχης λογιστικής χρήσης, ώστε να είναι δυνατή η έγκρισή του πριν χρησιμοποιηθεί για την επιλογή των λογιστικών εκμεταλλεύσεων. Πάντως, για τη λογιστική χρήση 2010, τα κράτη μέλη χρειάζονται εκτενέστερο χρονικό διάστημα προκειμένου να καταρτίσουν το σχέδιο επιλογής, διότι δεν είναι διαθέσιμες εγκαίρως όλες οι αναγκαίες πηγές αναφοράς. Κατόπιν τούτου, είναι σκόπιμο να προβλεφθεί διαφορετική προθεσμία για την κοινοποίηση του σχεδίου επιλογής που αφορά την εν λόγω λογιστική χρήση.
(12)
Εφόσον ο κανονισμός (ΕΚ) αριθ. 1242/2008 αρχίζει να εφαρμόζεται από τη λογιστική χρήση 2010, ο παρών κανονισμός πρέπει να εφαρμόζεται από το ίδιο έτος.
(13)
Τα μέτρα τα προβλεπόμενα στον παρόντα κανονισμό είναι σύμφωνα με τη γνώμη της κοινοτικής επιτροπής του δικτύου γεωργικής λογιστικής πληροφόρησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ορισμοί
Για την εφαρμογή του παρόντος κανονισμού, ισχύουν οι ακόλουθοι ορισμοί:
(α)
«γεωργική εκμετάλλευση» σημαίνει τη γεωργική επιχείρηση, όπως αυτή ορίζεται στο πλαίσιο των κοινοτικών γεωργικών ερευνών και απογραφών·
(β)
«τυπολογία» σημαίνει την κοινοτική τοπολογία για γεωργικές εκμεταλλεύσεις που θεσπίζεται με τον κανονισμό (ΕΚ) αριθ. 1242/2008.
Άρθρο 2
Όριο οικονομικού μεγέθους
Για τη λογιστική χρήση 2010 (χρονική περίοδος 12 διαδοχικών μηνών που αρχίζει μεταξύ 1 ης Ιανουαρίου 2010 και 1 ης Ιουλίου 2010) και για τις επόμενες λογιστικές χρήσεις, το όριο οικονομικού μεγέθους που αναφέρεται στο άρθρο 5 του κανονισμού (ΕΚ) αριθ. 1217/2009 είναι:
-
:
Βέλγιο
:
25 000 EUR
-
:
Βουλγαρία
:
2 000 EUR
-
:
Τσεχική Δημοκρατία
:
8 000 EUR
-
:
Δανία
:
15 000 EUR
-
:
Γερμανία
:
25 000 EUR
-
:
Εσθονία
:
4 000 EUR
-
:
Ιρλανδία
:
4 000 EUR
-
:
Ελλάδα
:
4 000 EUR
-
:
Ισπανία
:
4 000 EUR
-
:
Γαλλία
:
25 000 EUR
-
:
Ιταλία
:
4 000 EUR
-
:
Κύπρος
:
4 000 EUR
-
:
Λετονία
:
4 000 EUR
-
:
Λιθουανία
:
4 000 EUR
-
:
Λουξεμβούργο
:
25 000 EUR
-
:
Ουγγαρία
:
4 000 EUR
-
:
Μάλτα
:
4 000 EUR
-
:
Κάτω Χώρες
:
25 000 EUR
-
:
Αυστρία
:
8 000 EUR
-
:
Πολωνία
:
4 000 EUR
-
:
Πορτογαλία
:
4 000 EUR
-
:
Ρουμανία
:
2 000 EUR
-
:
Σλοβενία
:
4 000 EUR
-
:
Σλοβακία
:
15 000 EUR
-
:
Φινλανδία
:
8 000 EUR
-
:
Σουηδία
:
15 000 EUR
-
:
Ηνωμένο Βασίλειο (με εξαίρεση τη Βόρειο Ιρλανδία)
:
25 000 EUR
-
:
Ηνωμένο Βασίλειο (μόνο η Βόρειος Ιρλανδία)
:
15 000 EUR.
Άρθρο 3
Πλήθος λογιστικών εκμεταλλεύσεων
Το πλήθος λογιστικών εκμεταλλεύσεων ανά κράτος μέλος καθώς και ανά περιφέρεια ορίζεται κατά το παράρτημα.
Το πλήθος λογιστικών εκμεταλλεύσεων προς επιλογή ανά περιφέρεια δύναται να αυξομειώνεται μέχρι κατά 20 % σε σχέση με το οριζόμενο στο παράρτημα, υπό τον όρο ότι τηρείται το συνολικό πλήθος των λογιστικών εκμεταλλεύσεων του οικείου κράτους μέλους.
Άρθρο 4
Σχέδιο επιλογής
Το σχέδιο επιλογής λογιστικών εκμεταλλεύσεων εξασφαλίζει την αντιπροσωπευτικότητα των λογιστικών επιχειρήσεων ως συνόλου.
Το σχέδιο περιλαμβάνει:
(α)
τα στοιχεία στα οποία βασίζεται, δηλαδή:
-
μνεία των στατιστικών πηγών αναφοράς,
-
τις διαδικασίες διαστρωμάτωσης του πεδίου παρατηρήσεων σύμφωνα με τις περιφέρειες που αναφέρονται στο παράρτημα του κανονισμού (ΕΚ) αριθ. 1217/2009, τους τύπους εκμετάλλευσης και τις κατηγορίες οικονομικού μεγέθους που ορίζονται στην τυπολογία,
-
τις διαδικασίες καθορισμού του ποσοστού επιλογής που επιλέγεται για κάθε στρώμα,
-
τις διαδικασίες επιλογής των λογιστικών εκμεταλλεύσεων·
(β)
την κατανομή εκμεταλλεύσεων στο πεδίο παρατηρήσεων ανά τύπο εκμετάλλευσης και κατηγορία οικονομικού μεγέθους, όπως ορίζεται στην τυπολογία (τουλάχιστον με αντιστοιχία προς τους κύριους τύπους),
(γ)
το πλήθος των λογιστικών εκμεταλλεύσεων που επιλέγονται για κάθε στρώμα.
Άρθρο 5
Κοινοποίηση
Κάθε κράτος μέλος κοινοποιεί το σχέδιο επιλογής το αναφερόμενο στο άρθρο 4 στην Επιτροπή το αργότερο εντός δύο μηνών πριν από την έναρξη της λογιστικής χρήσης στην οποία αναφέρεται.
Όμως, για τη λογιστική χρήση 2010, το σχέδιο επιλογής θα κοινοποιηθεί το αργότερο εντός ενός μηνός πριν από την έναρξη της λογιστικής χρήσης.
Η κοινοποίηση πραγματοποιείται ηλεκτρονικώς μέσω των πληροφορικών συστημάτων τα οποία έχουν τεθεί στη διάθεση των αρμοδίων αρχών από την Επιτροπή ή από τα κράτη μέλη.
Η μορφή και το περιεχόμενο των προς κοινοποίηση πληροφοριών συμφωνούν με τα στερεότυπα που έχουν στη διάθεσή τους τα κράτη μέλη μέσω των πληροφορικών συστημάτων. Τα εν λόγω στερεότυπα και οι μέθοδοι που πρέπει να χρησιμοποιούνται προσαρμόζονται και επικαιροποιούνται μετά από ενημέρωση της κοινοτικής επιτροπής του δικτύου γεωργικής λογιστικής πληροφόρησης.
Τα δεδομένα τα σχετικά με τις κοινοποιήσεις καταχωρίζονται και επικαιροποιούνται στα πληροφορικά συστήματα με ευθύνη των αρμόδιων κρατών του κράτους μέλους, σύμφωνα με τα δικαιώματα πρόσβασης που χορηγούνται από τις οικείες αρχές.
Άρθρο 6
Κατάργηση
Ο κανονισμός (ΕΟΚ) αριθ. 1859/82 καταργείται από την 30 η Ιουνίου 2010.
Παραπομπές στον καταργούμενο κανονισμό θεωρούνται ως παραπομπές στον παρόντα κανονισμό.
Άρθρο 7
Έναρξη ισχύος και θέση σε εφαρμογή
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την αρχή της λογιστικής χρήσης 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 2009.

Labels: 18
19
6